《四月二日二首 其一》
元代·吴景奎

衰晚闻边警，苍黄欲断魂。徵兵防列郡，带甲满中原。

老去身多病，忧来眼倍昏。此邦犹乐土，吾得守柴门。

作者简介：（1292—1355）婺州兰溪人，字文可。七岁力学如成人，年十三为乡正。刘贞为浙东宪府掾，辟为从事，后荐署兴化路儒学录，以母老辞不就。博学，尤善为诗，词句清丽，有唐人风。有《药房樵唱》。